## Rješenje kojim se društvu za upravljanje investicijskim fondovima Ilirika Investments d.o.o. iz Zagreba, odobrava osnivanje Ilirika Euro Cash otvorenog investicijskog fonda s javnom ponudom

### NN 136/2011 (28.11.2011.), Rješenje kojim se društvu za upravljanje investicijskim fondovima Ilirika Investments d.o.o. iz Zagreba, odobrava osnivanje Ilirika Euro Cash otvorenog investicijskog fonda s javnom ponudom

HRVATSKA AGENCIJA ZA NADZOR FINANCIJSKIH USLUGA

2743

Na temelju odredaba članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) te članaka 5., 91., 105. i 113. Zakona o investicijskim fondovima (»Narodne novine« broj 150/05), u postupku izdavanja odobrenja za osnivanje i prijavu upisa u registar fondova Ilirika Euro Cash otvorenog investicijskog fonda s javnom ponudom, pokrenutom na zahtjev društva za upravljanje investicijskim fondovima Ilirika Investments d.o.o. iz Zagreba, Radnička cesta 39, zastupanog po Ivanu Ivinu i Nadici Marinković, Hrvatska agencija za nadzor financijskih usluga 24. studenoga 2011. godine donosi

RJEŠENJE

1. Društvu za upravljanje investicijskim fondovima Ilirika Investments d.o.o. iz Zagreba, Radnička cesta 39, odobrava se osnivanje Ilirika Euro Cash otvorenog investicijskog fonda s javnom ponudom.

2. Društvu za upravljanje investicijskim fondovima Ilirika Investments d.o.o. iz Zagreba, Radnička cesta 39, odobrava se Prospekt i Statut Ilirika Euro Cash otvorenog investicijskog fonda s javnom ponudom.

3. Odobrava se izbor Privredne banke Zagreb d.d. iz Zagreba, Račkoga 6, koja će obavljati poslove depozitne banke za Ilirika Euro Cash otvoreni investicijski fond s javnom ponudom i to na temelju Ugovora o obavljanju poslova depozitne banke za Ilirika Euro Cash otvoreni investicijski fond s javnom ponudom, sklopljenog 6. listopada 2011. godine između društva za upravljanje investicijskim fondovima Ilirika Investments d.o.o. iz Zagreba, Radnička cesta 39, i Privredne banke Zagreb d.d. iz Zagreba, Račkoga 6.

4. Ilirika Euro Cash otvoreni investicijski fond s javnom ponudom upisuje se u registar fondova pod identifikacijskim brojem JPN165.

5. Ovo rješenje objavit će se u »Narodnim novinama«.

Obrazloženje

Društvo za upravljanje investicijskim fondovima Ilirika Investments d.o.o. iz Zagreba, Radnička cesta 39 (dalje: Društvo), podnijelo je dana 13. listopada 2011. godine Hrvatskoj agenciji za nadzor financijskih usluga (dalje: Agencija) zahtjev za odobrenje osnivanja otvorenog investicijskog fonda s javnom ponudom Ilirika Euro Cash, prijavu upisa u registar fondova za Ilirika Euro Cash otvoreni investicijski fond s javnom ponudom, kao i zahtjev za odobrenje Prospekta i Statuta tog fonda te odobrenje izbora depozitne banke.

Prema uputama iz Zaključka Agencije od 25. listopada 2011. godine, Društvo je 8., 17. i 22. studenoga dostavilo potpunu i urednu dokumentaciju.

Pregledom zahtjeva i popratne dokumentacije utvrđeno je da je Društvo priložilo svu potrebnu dokumentaciju, prema odredbama članka 91. Zakona o investicijskim fondovima (»Narodne novine« broj 150/05, dalje: ZIF) i članka 2. Pravilnika kojim se uređuje obvezni sadržaj zahtjeva za izdavanje odobrenja i obvezni sadržaj prospekta otvorenih investicijskih fondova s javnom ponudom (»Narodne novine« broj 22/07, dalje: Pravilnik).

Prema podacima iz zahtjeva i popratne dokumentacije, osobito Prospekta i Statuta Ilirika Euro Cash otvorenog investicijskog fonda s javnom ponudom, radi se o novčanom fondu koji će biti trajno izložen novčanom i obvezničkom tržištu, ulaganjem u instrumente čije dospijeće nije duže od godine dana, u omjeru ne manjem od 75% neto imovine Fonda. Fond se osniva isključivo radi prikupljanja novčanih sredstava javnom ponudom i prodajom udjela u Fondu svim zainteresiranim ulagateljima te ulaganjem imovine fonda na novčanom i obvezničkom tržištu u Republici Hrvatskoj i zemljama članicama EU, OECD-a i CEFTA-e. Fond je namijenjen podjednako individualnim i institucionalnim ulagateljima, što znači da u njega mogu ulagati i fizičke i pravne osobe koji svoja sredstva općenito ne žele izložiti fluktuacijama cijena rizičnijih financijskih instrumenata i/ili koji u nekom kraćem razdoblju raspolažu s određenim novčanim sredstvima, te žele na njih ostvariti prinos vezan uz euro, a istovremeno im je važna svakodobna unovčivost uloga.

Iz dostavljene je dokumentacije, također, razvidno da su Prospekt i Statut Ilirika Euro Cash otvorenog investicijskog fonda s javnom ponudom u skladu s odredbama članaka 104. i 112. ZIF-a te članka 3. Pravilnika, kao i članka 2. Pravilnika o obveznom sadržaju, objavljivanju i odobravanju cjelovitih i skraćenih prospekata investicijskih fondova s javnom ponudom (»Narodne novine« broj 53/07).

Na temelju Ugovora o obavljanju poslova depozitne banke za Ilirika Euro Cash otvoreni investicijski fond s javnom ponudom, sklopljenog 6. listopada 2011. godine između društva za upravljanje investicijskim fondovima Ilirika Investments d.o.o. iz Zagreba, Radnička cesta 39, i Privredne banke Zagreb d.d. iz Zagreba, Račkoga 6, odobren je izbor depozitne banke, budući da se radi o investicijskom fondu s javnom ponudom, koji, prema odredbi članka 50. stavak 1. ZIF-a, mora imati depozitnu banku.

Depozitna će banka za Ilirika Euro Cash otvoreni investicijski fond s javnom ponudom obavljati poslove predviđene odredbama članaka 49. – 55. ZIF-a i drugih mjerodavnih propisa.

Slijedom navedenog, odlučeno je kao u točkama 1., 2. i 3. izreke ovoga rješenja.

Na temelju članka 5. ZIF-a, Ilirika Euro Cash otvoreni investicijski fond s javnom ponudom upisuje se u registar fondova pod identifikacijskim brojem JPN165.

Prema odredbi članka 8. stavka 4. Zakona o Hrvatskoj agenciji za nadzor financijskih usluga, izreka ovog rješenja objavit će se u »Narodnim novinama«, jer Agencija ocjenjuje da se, zbog osnivanja novoga fonda, radi o informaciji koja može utjecati na korisnike financijskih usluga.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti upravni spor podnošenjem tužbe Upravnom sudu Republike Hrvatske u roku od 30 dana od primitka ovog rješenja.

Klasa: UP/I-451-04/11-06/21

Urbroj: 326-113-11-6

Zagreb, 24. studenoga 2011.

Predsjednik Uprave
Ante Samodol, v. r.

Rješenje, NN 136/2011-2743